《摸鱼儿·拟关盼盼燕子楼词》
清代·黄之隽

闭春楼、小灯红吐，春烟楼外无数。相思一夜情多少，应似鬓丝千缕。

张节度。祇剩下、鸾箫蛟瑟无人觑。凄凉旧谱。任砖绣呀青，土花笑绿，白日响蛇鼠。

玄禽至，也解雕梁怨语。朱门空锁高树。自埋剑履歌尘散，销歇十年眉妩。

张节度。又几遍、白杨风扫坟头路。残红似雨。拚一缕柔魂，冥冥雨里，化作纸钱去。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。